Document ID: 31991R3130

ΚΑΝΟΝΙΣΜΟΣ (ΕΟΚ) αριθ. 3130/91 ΤΟΥ ΣΥΜΒΟΥΛΙΟΥ της 21ης Οκτωβρίου 1991 που τροποποιεί τον κανονισμό (ΕΟΚ) αριθ. 3877/86 σχετικά με τις εισαγωγές αρωματικής ποικιλίας όρυζας Basmati
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι οι εισαγωγές στην Κοινότητα της αρωματικής ποικιλίας ρυζιού Basmati με μακρούς κόκκους πραγματοποιήθηκαν με τρόπο ικανοποιητικό και ότι χρησιμοποιήθηκε η προβλεπόμενη ετήσια ποσότητα-
ότι οι εξαγωγές του ρυζιού Basmati έχουν ζωτική σημασία για την οικονομική ανάπτυξη της περιοχής στην οποία παράγεται αυτή η ποικιλία ρυζιού-
ότι, για λόγους εμπορικής πολιτικής και πολιτικής συνεργασίας με τις τρίτες χώρες, θα πρέπει να συνεχιστεί, χωρίς να τροποποιηθεί η καθορισθείσα ποσότητα, η μείωση της εισφοράς που προβέπει ο κανονισμός (ΕΟΚ) αριθ. 3877/86 (1)-
ότι η συμφωνία εμπορικής, οικονομικής και αναπτυξιακής συνεργασίας μεταξύ της Ευρωπαϊκής Οικονομικής Κοινότητας και της Ισλαμικής Δημοκρατίας του Πακιστάν (2) είχε συναφθεί για περίοδο πέντε ετών που έληξε στις 22 Απριλίου 1991 αλλά ότι η συμφωνία αυτή παρατείνεται αυτομάτως για ένα έτος εάν δεν την καταγγείλει ένα από τα δύο μέρη έξι μήνες πριν από τη λήξη της-
ότι, για να αποτραπεί η δημιουργία κλίματος αβεβαιότητας από τις ετήσιες παρατάσεις, θα πρέπει να παραταθεί η ισχύς του κανονισμού (ΕΟΚ) αριθ. 3877/86 για νέα περίοδο πέντε ετών αλλά ότι θα πρέπει να προβλεφθεί η υποχρέωση της Επιτροπής να τερματίσει την εφαρμογή του εν λόγω κανονισμού, σε περίπτωση που η προαναφερθείσα συμφωνία λήξει πριν τις 30 Ιουνίου 1996,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το άρθρο 2 του κανονισμού (ΕΟΚ) αριθ. 3877/86 αντικαθίσταται από το ακόλουθο κείμενο:
"Άρθρο 2
Το άρθρο 1 εφαρμόζεται για τις εισαγωγές ετήσιας ποσότητας όρυζας Basmati ισοδύναμης με 10 000 τόνους αποφλοιωμένης όρυζας κατά την περίοδο από 1ης Ιουλίου 1991 έως 30 Ιουνίου 1996, υπό τον όρο ότι προσκομίζεται πιστοποιητικό γνησιότητας της χώρας εξαγωγής, αναγνωρισμένο από την Κοινότητα."
2. Το άρθρο 4 του κανονισμού (ΕΟΚ) αριθ. 3877/86 τροποποιείται ως εξής:
α) στο δεύτερο εδάφιο, η ημερομηνία "30 Ιουνίου 1991" αντικαθίσταται από την ημερομηνία "30 Ιουνίου 1996"-
β) παρεμβάλλεται το ακόλουθο τρίτο εδάφιο:
"Εντούτοις, εάν η ισχύς της συμφωνίας εμπορικής, οικονομικής και αναπτυξιακής συνεργασίας μεταξύ της Ευρωπαϊκής Οικονομικής Κοινότητας και της Ισλαμικής Δημοκρατίας του Πακιστάν λήξει πριν από την ημερομηνία αυτή, η Επιτροπή θα παύσει να εφαρμόζει το καθεστώς που προβλέπει ο παρών κανονισμός από την 1η Ιουλίου του εν λόγω έτους."
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 21 Οκτωβρίου 1991.

Labels: 3
17